‘Soomloos’ ŉ ‘moet-sien-produksie’ by 2023-SuidoosterfeesFrancois van Coke “Soomloos. Om in Afrikaans te kuier met almal wat saam met ons wil kuier. Ons wil kyk of daar regtig nie-rassig in Afrikaans geleef, gewerk, gespeel en gepraat kan word.” Dít was die woorde waarmee prof. Jakes Gerwel, een van die Suidoosterfees se stigters, feesgangers in 2001 by die heel eerste fees verwelkom het. Nou, 20 jaar later, span die room van Suid-Afrikaanse kunstenaars saam om Gerwel se woorde op die verhoog te herdenk met Soomloos, ŉ eenmalige herdenkingskonsert wat op 1 Mei aangebied word. “Dit is nie aldag dat jy ŉ Francois van Coke of ŉ Lynelle Kenned of ŉ Tarryn Lamb saam op een verhoog gaan sien nie, en dan sprinkel jy nog bietjie filharmoniese orkes ook daarop. Jy kan jou net voorstel wat die grootsheid van hierdie konsert gaan wees,” sê Emo Adams, wat ook in die konsert te sien is. Eintlik, skerts Adams, het hy net ingestem omdat Amanda Strydom ook gaan optree. “Een van die redes hoekom ek dadelik ja gesê het, is omdat ek ŉ moewiese Amanda Strydom fan is. “Ek sê nie sommer vir enige konsert ‘ja’ nie, maar hierdie een het dadelik met my gepraat. Dit gaan vir feesgangers ŉ ongelooflike verskeidenheid bied met musiek, poësie en drama. Ek is baie opgewonde.” Ander kunstenaars wat ook deel van hierdie konsert is, is Craig Lucas, Early B en Dean Balie. Hulle word deur die Kaapstadse Filharmoniese Orkes begelei met die befaamde Stefan Lombard wat vir die musiekregie verantwoordelik is. Loukmaan en Emo Adams. (Foto: Verskaf) Die teks is deur Saartjie Botha geskryf, die regisseur is Nico Scheepers en die produksie word deur Karen Meiring vervaardig. “Dit is ŉ gawe om iemand soos Gerwel se werk en menswees te vier. Ons vergeet om ons eie helde te vereer. Ons is vinnig om mense van die res van die wêreld te vereer, maar ons doen dit nie genoeg in Suid-Afrika nie,” meen Adams. Hy beskou dit verder ook as ŉ eer om saam met Meiring te werk. Volgens Scheepers betrek Soomloos ŉ ongelooflike groep sangers en bied die voorreg om met ŉ orkes te werk. “Dít alles, om die lewe van een van ons ware helde te vier.” Van Coke meen dit is wonderlik om saam met ou en nuwe vriende én ŉ orkes op te tree. “Dit is altyd spesiaal om saam met ’n orkes te werk, want dit gebeur nie elke dag nie. Die kombinasie en samewerking van die kunstenaars maak hierdie konsert beslis enig in sy soort.” Soomloos is op 1 Mei 2023 om 16:30 in die Operahuis by Kunstekaap te sien. Die kaartjiepryse is R140 en R100 en is beskikbaar by Computicket.